เกียรตินาคิน ‘มุ่งสู่ธนาคารเพื่อการลงทุน’
ในสถานการณ์เศรษฐกิจที่ยังชะลอตัว กลุ่มธุรกิจธนาคารต้องบริหารงานใต้แรงกดดันของนักวิเคราะห์ที่รุมฟันธงทุกวันว่า ธนาคารจะประสบกับปัญหารายได้ลดลง เพราะปล่อยสินเชื่อไม่ได้
6 ก.ค. 2558

โดย...ชลลดา อิงศรีสว่าง
ในสถานการณ์เศรษฐกิจที่ยังชะลอตัว กลุ่มธุรกิจธนาคารต้องบริหารงานใต้แรงกดดันของนักวิเคราะห์ที่รุมฟันธงทุกวันว่า ธนาคารจะประสบกับปัญหารายได้ลดลง เพราะปล่อยสินเชื่อไม่ได้ และหนี้ที่ไม่ก่อให้เกิดรายได้ (เอ็นพีแอล) จะสูงขึ้น 
สำหรับธนาคารขนาดเล็กอย่างธนาคารเกียรตินาคิน “อภินันท์ เกลียวปฏินนท์” กรรมการผู้จัดการใหญ่และประธานธุรกิจธนาคารพาณิชย์ กล่าวว่า สินเชื่อของธนาคารคงเติบโตไปกับอัตราการขยายตัวของเศรษฐกิจ (จีดีพี) แต่โครงสร้างรายได้ปัจจุบันของธนาคารเปลี่ยนแปลงเป็นรายได้จากดอกเบี้ยอยู่ที่ 60% ส่วนรายได้ไม่ใช่ดอกเบี้ยอยู่ที่ 40% จากในอดีตก่อนควบรวมกับกลุ่มภัทร สัดส่วนรายได้ดอกเบี้ย 90% ไม่ใช่ดอกเบี้ยเพียง 10% เท่านั้น
อภินันท์ กล่าวว่า เกียรตินาคินไม่ได้มุ่งเน้นลูกค้ารายย่อยเหมือนธนาคารขนาดกลางและขนาดใหญ่ ธนาคารมีผลิตภัณฑ์ครบ สำหรับลูกค้าเฉพาะกลุ่มที่กำหนดไว้ คือ เป็นผู้ให้บริการสินเชื่อ (Credit House) ให้บริการด้านวาณิชธนกิจ (Investment Banking) เป็นที่ปรึกษาทางการเงินการระดมทุน และเป็นผู้ให้บริการบริหารการเงินส่วนบุคคล (Private Banking)
งานด้านการวาณิชธนกิจและบริหารเงินส่วนบุคคลนั้น อภินันท์ บอกว่า มีลูกค้าประมาณ 6,000-7,000 ราย มูลค่าพอร์ตประมาณ 2-3 แสนล้านบาท มีพนักงานที่จะเข้ามาดูแลลูกค้าจำนวนนี้มากกว่า 60 คน พนักงาน 1 คน ดูแลทรัพย์สินลูกค้าเฉลี่ย 5,000 ล้านบาท มีบางคนเก่งมาก ดูแลพอร์ตสูงสุดถึง 3 หมื่นล้านบาท
“ลูกค้า 1 ราย จะใช้บริการธนาคารหลายแห่ง เราไม่ลงไปแข่งให้สิทธิประโยชน์ด้านอื่นที่ไม่ใช่ผลตอบแทนการลงทุน เช่น บริการวีไอพีต่างๆ แต่เราเน้นการบริหารที่ให้ผลตอบแทนสูงในความเสี่ยงที่ลูกค้าต้องการ ฉะนั้นเราขอเป็นธนาคารหลักของลูกค้าในเรื่องการบริหารความมั่งคั่ง” อภินันท์ กล่าว
เพื่อที่จะเป็นธนาคารหลักในการบริหารความมั่งคั่ง ธนาคารจะต้องมีผลิตภัณฑ์การเงินที่ครบและตอบสนองความต้องการของลูกค้าได้เต็มที่ โดยเฉพาะภาวะเศรษฐกิจโลกที่ชะลอตัว การออกไปซื้อสินทรัพย์ต่างประเทศ เป็นเรื่องที่น่าสนใจ เพราะราคาอาจจะจูงใจกว่าช่วงที่เศรษฐกิจดี  ธนาคารสามารถที่จะให้ลูกค้าซื้อสินทรัพย์ของไพรเวทแบงก์ต่างประเทศได้หมด ซึ่งธนาคารมีพันธมิตรที่เป็นสถาบันการเงินชั้นนำในต่างประเทศให้บริการแก่ลูกค้าได้
“เรามั่นใจว่าเราเป็นไปรเวตแบงก์กิ้งที่ดีที่สุดแห่งหนึ่งสำหรับลูกค้า” อภินันท์ กล่าว
เมื่อไม่ได้มุ่งเน้นเจาะลูกค้ารายย่อย สาขาจึงไม่ใช่สิ่งจำเป็นสำหรับเกียรตินาคิน ซึ่งตามแผนธนาคารจะเพิ่มสาขาให้เป็น 70 กว่าแห่ง แล้วก็จะหยุดขยายสาขา เนื่องจากระบบออนไลน์ของธนาคารจะเสร็จสมบูรณ์แบบ ลูกค้าจะสามารถเรียกดูข้อมูลและดูรายการลงทุนได้ตลอดเวลาที่ต้องการ สาขาจึงมีไว้เพื่อเปิดบัญชี หรือให้บริการบางธุรกรรมที่กำหนดว่าต้องทำภายในสาขาของธนาคารเท่านั้น
อภินันท์ ระบุว่า ผลประกอบการของธนาคารที่แย่มา 2 ปี มีแนวโน้มที่จะดีขึ้น เพราะลูกค้าเช่าซื้อรถยนต์ที่เป็นรถคันแรกเริ่มหมดหนี้ แต่ราคาพืชผลเกษตรกลับตกต่ำทำให้หนี้ครัวเรือนเพิ่มสูงขึ้นเกือบ 90% ทำให้อสังหาริมทรัพย์ก็ยังชะลอตัวแต่ที่มีราคาตลาดล่างลงมา ส่วนการบริโภคสินค้าทั่วไปก็ลดลง
“ตลาดสินค้าราคาสูงยังมีการขยายตัว ไม่ว่าจะเป็นเช่าซื้อรถยนต์หรู และที่อยู่อาศัยราคาแพง” อภินันท์ กล่าว